Papersnake/gushiwen huggingface dataset:
沁园春
程文海（元代）

十载京华，骑马听鸡，自怜阔疏。看春风葵麦，敷舒如此，故园桃李，憔悴知与。

要乞闲身，聊追故步，雪艇烟蓑一钓夫。君恩重，却许令便养，欲去踌躇。

竹西准拟宁居。咏不到、娉娉袅袅余。又桥边巷口，燕寻旧垒，天东海角，月上新衢。

尸素有惭，澄清无补，岂不怀归畏简书。堪时用，得卿如卿法，吾自吾庐。
避地云山全父弟诗寄梅花
阳枋（宋代）

入秋烽火无虚日，问谷寻岩陪隐逸。
水冷山深梅已花，忙中不觉年华易。
代寿某帅二首
陈宗远（宋代）

三年姬衮尚居东，官府清平冠六雄。
仙洞蟠桃红映日，山亭修竹绿梳风。
已将儒雅安时俗，更即人和验岁丰。
俭幕栖身无以颂，元龟游戏出莲业。
石室
李石（宋代）

来为人所爱，去为人所思。
君看文与高，慈惠蜀之师。
至今窟中像，凛凛建立时。
知非伯有室，定是桐乡祠。
蜀人爱二公，远与千载期。
其间几灰劫，付与一炬吹。
保此岁峥嵘，不动山四维。
东家好邻里，岂任恶少窥。
祠前二古柏，外乾中不萎。
勿作剪伐想，恐是神明遗。
可怜墙壁间，峨冠剑拄颐。
烈士不平气，好在淮西碑。
火后寄诠老
木待问（宋代）

搀枪堕九宵，列缺乱阡陌。
西城若黔庐，东墟已堆甓。
幽栖仅容膝，隐市意自适。
天公不我相，同此编户厄。
平生一丘壑，未信天地窄。
终焉感穷途，万虑集中夕。
载观宇宙内，内在等公宅。
鄙夫六尺躯，俯仰叹逼仄。
炙手事当路，快意已烂额。
野子今兀然，乘除付陈迹。
此身亦何有，而复身外惑。
相逢肯分山，试面九年壁。
鸣鸠
释斯植（宋代）

何处芳草多，相呼向深坞。
竹外立寒枝，山南又春雨。
游山二首
邵雍（宋代）

洛川多好山，伊川多美竹。
游既各有时，虽频无倦目。
贫清非伤廉，渎幽不为辱。
麋鹿不害人，心无害麋鹿。
七月三日至鄱阳 其一
王十朋（宋代）

我来鄱君山水州，山水入眼常迟留。绝境遥通云锦洞，清音下瞰琵琶洲。
过黄陵庙
李材（元代）

黄陵庙前湘水绿，天寒渔郎唱巴曲。沙棠舟上月苍苍，翠蛟白巴江茫茫。

似闻清愁五十柱，万里鸿飞枫叶暮。神鸦翻舞祠门开，珠裳玉袖沾莓苔。

玄猿昼啼薜萝影，赤鳞夜去芙蓉冷。北渚泪痕斑竹纹，南风哀思苍梧云。

山头古桂秋露碧，山下江流岂终极。荒凉揭车杂杜衡，灵风自吹烟雾旌。

轻帆晚向芳洲泊，聊荐蘋羞奠兰酌。沅有汜兮湘有沱，洞庭水落生层波，徘徊独咏骚人歌。
和徐意一韵赠宝积中空山
李昴英（宋代）

道是空山却有渠，原来有有亦无无。
若能空到真空处，万斛尘埃着碓夫。
偈颂六十七首
释原妙（宋代）

大限九旬，小限七日。
粗中有细，细中有密。
密密无间，纖尘不立。
细恁麽时，银山铁壁。
进则无门，退之则失。
如堕万丈深坑。四面悬崖荆棘。
切须猛烈英雄，直要翻身跳出。
若还一念迟疑，佛亦救你不得。
此是最上玄门，普请大家著力。
山僧虽则不管闲非，越例与诸人通个消息。
法轮道中大雨
项安世（宋代）

淋浪翻一雨，拳局下层坡。
险尽平川出，村宽古屋多。
风烟随地辟，鸡犬觉声和。
田父正愁思，天阴难刈禾。
送紫阳王山长俊甫如武林五首
方回（元代）

乾淳以后学无师，嘉绍厌厌士气衰。
何等淫辞南岳稿，不祥妖讖晚唐诗。
三风盍遣郑声放，一日忽惊周鼎移。
欧九登庸柳七弃，昭陵曾筑太平基。
禅人并化主写真求赞
释正觉（宋代）

妙了常存，幽灵不昏。
偏正旋枢臼，离微见道根。
微尘破处大经出，冷口开时诸佛吞。
随缘历历，得用门门。
成褫家事，分付儿孙。
晚酌翛然阁
白玉蟾（宋代）

残暑犹拖尾，新凉恰打头。
酒方屯鲁郡，舞已彻伊州。
端午词 其二 御阁
晏殊（宋代）

九子粽新传楚俗，赤灵符验出仙方。汉宫尽祝如天寿，鹊尾炉烟起瑞香。
依韵和孙浦二者官展墓由大明精舍而归乐
梅尧臣（宋代）

新松烟翠入衣巾，雨後冈原不起尘。
霜露悲怀今正切，曾非结客去寻春。
德阳林梅麓太守挽章
陈普（宋代）

殷士皆周裸，南音独楚冠。
寝车人更怒，负俎我何安。
义合雍容就，名应久远看。
梅花真铁石，耐得许多寒。
鬬鸡诗
徐陵（南北朝）

季子聊为戏。
陈王欲聘才。
花冠已冲力。
芥爪复惊媒。
鬬凤羞衣锦。
双鸾耻镜台。
陈仓若有信。
为觅宝鸡来。
江上怀介甫
曾巩（宋代）

江上信清华，月风亦萧洒。
故人在千里，樽酒难独把。
由来懒拙甚，岂免交游寡。
朱弦任尘埃，谁是知音者。
奉和圣製上元夜
晏殊（宋代）

勾芒司节令，鹑火中星规。
广陌消尘雾，重城集宴嬉。
仙韶闻玉琯，实焰列琼枝。
万国同嘉会，胥庭即此时。
次韵邢子友
陈与义（宋代）

壮士如今烂莫收，尚思抽矢射旄头。
不堪苦雾侵衰鬓，稍喜和烟入戍楼。
万里中原空费梦，三春胜日偶成游。
青松远岭偏惊眼，薄晚阑干更少留。
海吼
孙元衡（清代）

我闻百物愤恚鸣穹苍，而何有于百谷之王？幽隘搏击成声光，而何有于祝融之汪？

云胡吼怒弥昼夜，震撼鲛室喧龙堂？延听千声无远近，气沴风屯海为运。

穷天拗忿悲莫伸，死地埋忧思欲奋。初时起类渔阳挝，七鲲喷沫开谽谺。

繁响渐臻有嘘噏，万蹄按辔行虚沙。倏如战胜轰千轴，刮乾戾坤为起伏。

漓以山摧熊虎号，砰磕成雷魔母哭。山摧石烂如寒灰，雷霆翻空偶驰逐。

尔乃十日、五日吼不休，使我耳聋心矗矗。或言訇哮由积风，挂席长梢凝碧空。

或言狂潮本澜汗，进则剽沙礐石争来攻，退则馀波呀呷殿成功；

为魁为窟奔海童，朝夕池边历岁月，去来喧寂将毋同。

老农又言徵在雨，黑螭隐见青鼍舞。叫啸年来彻霄汉，炎威千里成焦土。

泱泱海若大难名，我欲问之阻长鲸。水德懦弱惧民玩，庶几赫怒张奇兵。

大贤崇实戒虚声，股肱之喜良非轻。
仪真法曹日作
刘宰（宋代）

纷纷恶直喜阿谀，局束英豪气不舒。
万事付渠三昧手，此生自放五车书。
偈
释德止（宋代）

不因言句不因人，不因物色不因声。
夜半吹灯方就枕，忽然这里已天明。
和太原张相公山亭怀古
高铢（唐代）

斗石类岩巘，飞流泻潺湲。远壑檐宇际，孤峦雉堞间。

何必到海岳，境幽机自闲。兹焉得高趣，高步谢东山。
答李侍郎嘉定庚辰冬之官成都至城外驿侍郎亦赴镇常得相遇于道惠诗答之
崔与之（宋代）

柏竹老岁寒，梅矾澹春风。邂逅万里桥，相对双鬓蓬。

论心岂无酒，举盏不忍空。恐渠道旁嗤，咄咄醉颊红。

送以静观颐，答以晦养蒙。障尘马上去，意气如飞鸿。

荆州旧分虎，武陵世凭熊。所至相劳苦，父老携儿童。

地偏舞袖长，鸡脊牛鼎丰。甘棠子孙枝，蒙密成芳丛。

闻之白玉堂，起草谁其工。要为官择人，颇牧还禁中。

胸藏经济方，医国收全功。世事俱尘土，惟有汗竹公。

雨足芎茁苗，风暖蒲长茸。离索抱孤影，目断三峡东。
祝融峰
陶弼（宋代）

曾过祝融峰顶上，步随明月宿禅关。
夜深一阵打窗雨，卧听风雷在半山。
饶歌
李必恒（清代）

牵马出里门，扈跸边城去。西陲有遗孽，狡脱甚投兔。

誓灭此朝食，家室非所顾。附书与六亲，不必念苦辛。

天子是主帅，拊循如家人。天子是主帅，士气为之扬。

天子是主帅，甲胄生辉光。早夜五十里，有道无兼程。

军中米粟多，到处泉流清。昔怨从军苦，今歌从军乐。

功成受上赏，图形在麟阁。
归来
李商隐（唐代）

旧隐无何别，归来始更悲。难寻白道士，不见惠禅师。

草径虫鸣急，沙渠水下迟。却将波浪眼，清晓对红梨。
戏题妙灵观怪松
吕南公（宋代）

二十年前看怒龙，鳞鬐半已召雷风。至今未拂层霄去，可是怀文与我同。
古北口中秋
曹寅（清代）

山苍水白卧牛城，三尺黄旗万马鸣。半夜澶州看秋月，河山表里更分明。
和陈叔易就晁以道求长松
张表臣（宋代）

暂隐嵩高六六峰，未乘云气御飞龙。
自餐白石求黄石，更采长松寄赤松。
寄张东之
刘过（宋代）

紫骝借得将军马，垂柳西湖第一桥。
欲傍酒家做寒食，腐儒何日有狐貂。
诗列子
秦观（宋代）

咄咄两小儿，多言空尔为。
後之日无定，不觉心有期。
尺棰探苍溟，俱令傍者嗤。
谁谓不能决，孔兵乃真知。
宿阳城驿对月（自此后诗赴杭州路中作）
白居易（唐代）

亲故寻回驾，妻孥未出关。凤凰池上月，送我过商山。
寄桃源尉赵谦之
阳枋（宋代）

桃源洞口送春归，欲换渔蓑傍钓矶。
火着高林鸦又散，弦鸣中钓雁还飞。
萧萧空雨晨光润，耿耿笼灯夜色微。
休对痴人獃说梦，野花啼鸟恁天机。
内司毁林建寺
淳祐士人（宋代）

合抱长材卧壑深，于今惟恨不空林。谁知广厦千斤斧，斲尽人间孝子心。
九日简德久
许及之（宋代）

登高每恨尊无酒，近节今欣菊绕篱。风日正佳关气数，心情不分减年时。

爱将雪鬓攲纱帽，惬把霜螯对酒卮。意到潘郎宁易败，催租端自不妨诗。
雨夜
宋祁（宋代）

滞雨兼兰夕，遥帷更烛房。
疾雷方破柱，惊电或生墙。
易断幽衾梦，频回逐客肠。
新欢谁复得，最是楚高唐。
韩信
黄庭坚（宋代）

韩生高才跨一世，刘项存亡翻手耳。
终然不忍负沛公，颇似从容得天意。
成皋日夜望救兵，取齐自重身已轻。
蹑足封王能早寤，岂恨淮阴食千户。
虽知天下有所归，独怜身与哙等齐。
蒯通狂说不足撼，陈豨孺子胡能为。
予尝贳酒淮阴市，韩信庙前木十围。
千年事与浮云去，想见留侯决是非。
丈夫出身佐明主，用舍行藏可自知。
功名邂逅轩天地，万事当观失意时。
与郑廷举及其伯氏廷瑞
李孝光（元代）

我行出天台，群山秀如舞。大江忽中开，金汤踞深阻。

地势抱鳌颔，人家缀蜂户。东南有秀气，天地此融聚。

眼中识郑君，精粹产兹土。元方亦俊拔，眉秀长鬣古。

严君鹤发新，诸郎凤毛吐。郑君爱敬客，灯火听夜雨。

剧谈隐民瘼，开口见肺腑。方今生民困，子亦念此否。

努力树明德，非子不与语。
寄题赵山台莲华方丈
释元肇（宋代）

十尺方围地，一枰云锦衣。禅心不著水，天女暗投机。

莫道荣枯异，谁云语默非。荷间休结屋，趣入道山归。
浣溪沙（赋梅）
赵长卿（宋代）

雪压前村曲径迷。万山寒立玉参差。孤舟独钓一蓑归。

别坞时听风折竹，断桥闲看水流澌。一枝冻蕊出疏篱。
子夜歌
屈大均（明代）

方舟采芙蓉，秋江清可涉。欢作芙蓉花，侬作芙蓉叶。
雨宿无锡驿有怀潘景梁
曹伯启（元代）

泊舟夜宿城南驿，借得幽房胜鹤笼。急雨响倾千涧水，薄寒声透四檐风。

偶怀握手诗人面，想像联镳御史骢。千里相思肠欲断，中堂灯影看摇红。
题法华山天衣寺
元稹（唐代）

马踏红尘古塞平，出门谁不为功名。到头争似栖禅客，林下无言过一生。
新开湖诗 讽甄何二君于南湖架梯桥过渚亭
蒲宗孟（宋代）

桥须跨水三千尺，路要梯横数百层。会有赤松来过我，待从此处共飞腾。
怀少明 其二
陈长方（宋代）

江芦叶叶生秋思，相对闲窗伴晚风。想得涂菘胡伯武，此时情味与谁同。
陶公归来图诗次刘静修先生韵
黄淳耀（明代）

典午昔年逢革除，濛濛八表沈康衢。陶公归来手荷锄，一辞足化骚为奴。

致身本期元凯俱，沧海漂荡无黄虞。武陵之人有与无，柴桑幻出桃源图。

容城韫璧不肯沽，千载二士遥相呼，哀哉赤狐还黑乌。
初冬晨起作四声诗 平声
刘攽（宋代）

霜风吹帘栊，天高明星晞。邻鸡三号呼，林乌皆惊飞。

严城开重门，危冠驰轻肥。疏慵徒安眠，隆冬方无依。
帝耕藉田 其二
梁亭表（明代）

五云缥缈扈宸游，柳色纷披翡翠楼。官阁莺花馀此地，帝城烟火傍西畴。

山童种秫偏宜雨，国史书年伫报秋。桑柘从今通绝塞，边储应不费持筹。
次单推韵 其三
张九成（宋代）

每思乡里秀，日日听新除。愁苦千行泪，清贫一束书。

端溪元秀爽，梅蕊正萧疏。公事多馀暇，箪瓢亦晏如。
钗头凤 灯下写家书寄外
钱念生（清代）

同心偶。分离久。自怜无日舒眉柳。妆台角。灯花落。

听残宵漏，又闻街柝。阁。阁。阁。

秋凉后。西风透。暗愁生逼腰肢瘦。衣单薄。人萧索。

此情谁寄，倩他灵鹤。托。托。托。
芙蓉
温庭筠（唐代）

刺茎澹荡碧，花片参差红。吴歌秋水冷，湘庙夜云空。

浓艳香露里，美人青镜中。南楼未归客，一夕练塘东。
射虎行
赵俞（清代）

居人传言郭有虎，白昼咆哮出林莽。将军猬毛须倒竖，遣使发林悉所部。

白羽长箭大黄弩，皮作车茵肉治脯。虎见千人若无睹，千人惊顾色如土。

箭未脱弦弩折弣，虎起攫人如捕鼠，突出围场公然去。

当今四海乐升平，军士逍遥无什伍。将军锦裘玉带醉氍毹，胡为轻捋虎须撄虎怒？

从今军府耀威武，只射兔獐莫射虎。
南歌子（林钟商）
张先（宋代）

醉后和衣倒，愁来殢酒醺。困人天气近清明。尽日厌厌□脸、浅含颦。

睡觉□□恨，依然月映门。楚天何处觅行云。唯有暗灯残漏、伴消魂。
还陈殿丞原人论
司马光（宋代）

品物芸芸游太虚，不知谁氏宰洪炉。
一株花落分荣辱，万竅风号见有无。
觉后共占犹是梦，衣中所得亦非殊。
何如鼓瑟浴沂水，春服成时咏舞雩。
寄石屋
侯一元（明代）

一枝栖已定，旧丛未全贫。
白水连三亩，青山作四邻。
鸟虫披古篆，牛马应时人。
独爱林间月，无由寄许询。
春日郊居四首 其三
刘才邵（宋代）

散策启柴关，春光满望间。长烟连远碧，矮笋出新斑。

倦蝶飞还歇，啼莺意自闲。晚云将小雨，容易暗前山。
咸淳夏五求王先生墨戏梅竹二首·梅
金履祥（宋代）

溽暑初蒸日正长，人间何处有清凉。
先生笔下风威劲，便放寒梅次第香。
生日子聿作五字诗十首为寿追怀先亲泣然有作
陆游（宋代）

我生尚及宣和末，颁历频惊岁月移。
负米养亲无复日，蓼莪废讲岂胜悲！渡江百口今谁在？抱恨终身秪自知。
文字虚名何足道，樽前媿汝十章诗。
和袁丞海棠
王质（宋代）

海棠不入草堂手，雪堂乃与同春风。草堂雪堂各千载，唐春宋春无两红。

露霏风袅非人为，夜染春酣自化工。大洋之内烟濛濛，不似周公礼乐中。
筠溪八景诗·徐凫蛟瀑
陈著（宋代）

一流瀑泻九重天，长挂如虹引洞仙。
岩壁凫飞延岁月，石梁龙滚起云烟。
满山药味增新色，夹岸桃花胜旧年。
愧我白头登览日，咏归赓韵信多缘。
细雨成咏献尚书河东公
李商隐（唐代）

洒砌听来响，卷帘看已迷。江间风暂定，云外日应西。

稍稍落蝶粉，班班融燕泥。飐萍初过沼，重柳更缘堤。

必拟和残漏，宁无晦暝鼙。半将花漠漠，全共草萋萋。

猿别方长啸，乌惊始独栖。府公能八咏，聊且续新题。
琉球学即事
潘相（清代）

唐荣村外酒，那霸港边梨。花际麾倭犬，槐阴宿岛鸡。

由无翻旧简，哈立索新题。拂拭松云纸，朝鲜未与齐。
题易生具庆图寿亲七十
夏良胜（明代）

未信须眉梦里真，龙眠老手负高邻。寿觞有咏多名笔，便作山中不老人。
古玉卮
弘历（清代）

峚山良种瑕不匿，磬口径圆逾周尺。古人之器君子德，千年焕周光而泽。

缘底细缬流霞色，青莲醉此三百石。贮之温室雄虹射，六清醴齐浮未得，旨酒有戒古训式。
次泰和韵送同年于元士入都因简刘喻旃杨若游诸同馆
杜诏（清代）

春明分手两经春，吴舫欣同夜语亲。欹枕却怜听雨细，入山还喜试泉新。

饱尝世味初归客，寒到征衣又送人。为语玉皇香案吏，秋风且莫忆鲈莼。
九陇津集
卢照邻（唐代）

落落树阴紫，澄澄水华碧。复有翻飞禽，裴回疑曳舄。
和李侍御春游 其二
萧应韶（明代）

豸使霜威肃八荒，名园春日饯霞觞。骢轮无自永今夕，民瘼凭谁达未央。

岭徼艰危资倚仗，台端丰采倍寻常。欲知无限东人意，都在鸿飞九罭章。
秋日田父辞（二首）
高翥（宋代）

啄黍黄鸡没骨肥。绕篱绿橘缀枝垂。新酿酒，旋裁衣。正是昏男嫁女时。
蒙山
弘历（清代）

岱宗东来数百里，或宫或霍伏还起。蜿蜒一气结蒙山，巀嶭堂还重见此。

惜哉濯濯乏乔柯，牛山之木亦尝美。翠微风来生峭寒，放乎琅琊意近是。

一游一豫侯度昭，仿佛其招在角徵。
王侍读挽辞二首 其二
韩维（宋代）

去日还乡旆，今朝反葬车。露门虚近位，东观束残书。

论议留台阁，哀荣动里闾。始终稽古力，当代几人如。
书怀
王之望（宋代）

百年胡为哉，万事聊复尔。
功名早有意，贫贱昔所耻。
岁月忽嗟跎，少壮何足恃。
身外非我有，毫发不可致。
惟有一寸心，俯仰要无愧。
归去来山中，高人未吾鄙。
挽董知镇
舒岳祥（宋代）

曾行栲源路，相访竹溪频。
事帝清心理，於人笑面春。
升堂惊挂影，下榻忆延宾。
风雪深尊夜，梅花满座茵。
见新历有感
刘克庄（宋代）

小时玉雪二尊怜，两字眉间点缀鲜。
尚记嬉游佩觿日，安知荏苒钓璜年。
渡辽难以偏师从，归鲁犹将旧学传。
自古乡先祭于社，不须辛苦上凌烟。
拟黄鲁直谢黄从善司业寄惠山泉
李光炳（清代）

惠山寒泉冰雪俱，故人惠泉兼惠书。调水符仿坡公法，不愁鱼目混明珠。

呼儿烹鼎试云腴，两腋清风生穆如。愿携诗筒兼茗碗，一蓑一笠老江湖。
青雀歌
王维（唐代）

〔与卢象、崔兴宗、裴迪、弟缙同赋。〕
青雀翅羽短。
未能远食玉山禾。
犹胜黄雀争上下。
唧唧空仓复若何。
牡丹诗十首
宋白（宋代）

春心相惜最相亲，湘叶忩忩换翠裙。
双蒂喜如嫔二女，一枝愁翠寡文君。
艳繁谁卷真珠看，香好曾歌琥珀闻。
深染鲛绡笼玉槛，莫教飞去作卿云。
古兴
敖陶孙（宋代）

我有古时镜，云炼三精魄。
双龙护其纽，玄雾纷四塞。
持照盘古护，面目湛可识。
包藏久不事，天地稍苍黑。
昨中试拂拭，依旧存八极。
惟有世人心，寸膜不可得。
题唐岱仿王蒙山水图
弘历（清代）

形似休论刻楮工，谁能牛目辨颠翁。临平秋色知何许，只在枫丹荔白中。
和内幕季美 其三
程公许（宋代）

五丁凿剑古今传，屹立崇墉蔽两川。满目风寒无处避，祇今由径竞摩肩。
丙辰上巳与新喻龚履芳同郡周公明罗澄源诸孙仲雍登南山绝顶归息于雩坛意驩如也公明赋长句次韵
郭钰（元代）

老怀耻为绕指柔，常恨不得登三邱。春花满眼春日美，江山何往非胜游。

啼莺一声碎幽寂，南山面目如初觌。碧桃红杏相送迎，翠柏苍松分主客。

目送飞云不可攀，巨石人立当前关。飞径萦回不知远，相逢樵牧俱欢颜。

桐江如带才咫尺，彷佛青原云外碧。鸿鹄凌飞天地宽，蛟龙捲水沧溟窄。

第一峰尖知几盘，足力虽乏飞吟魂。兰亭陈迹不复见，有酒自可开洼樽。

龚公气宇刬崷崒，周郎风韵甚超越。俯仰乾坤散百忧，人烟缥缈神仙窟。

题名绝壁惭鲁皋，输君年少笔力高。好诗不作山灵赠，往返笑我成徒劳。

纷纷馀子风斯下，只合从今结鸥社。归来高咏舞雩风，一幅画图无买价。

惜哉萧郎阻天涯，回首怅望重咨嗟。人生离合各有数，苦吟能使双髻华。

我今万事慵不理，空抱长琴寄流水。他年上巳欲登高，故事相传自今始。
八月五日病中
方回（元代）

于心敢自欺，但恐不精思。
未觉扶颠易，方惊悔过迟。
病堪长作客，贫可荐招医。
观井如彭祖，闻诸草角时。
大雪
陆游（宋代）

大雪江南见未曾，今年方始是严凝。
巧穿帘罅如相觅，重压林梢欲不胜。
毡幄掷卢忘夜睡，金羁立马怯晨兴。
此生自笑功名晚，空想黄河彻底冰。
春怀十首
汪莘（宋代）

曳杖登春台，万物含光辉。
天地岂不大，孤云独无依。
我友在东海，古屋弦湘妃。
昔醉芙蓉浦，今掩桃李扉。
不见已三年，何由会王畿。
赠子青玉案，报我紫金鞿。
日暗牛羊下，月明乌鹊飞。
有生共如此，扰扰徒增欷。
客里书事
熊禾（元代）

西风凉信入虚檐，絺綌微单已戒严。
乡梦不随秋夜永，客愁偏向雨声添。
清高鸣雁低云海，漂泊流萤傍竹帘。
搔首寒灯楼舍悄，行藏自晓不须占。
东皋十首
晁补之（宋代）

新植青桐小迳成，两行萱草一时荣。
春风百卉芳菲尽，长夏幽花却称情。
呻吟
陆游（宋代）

呻吟半岁掩柴扉，性命惟存气力微。
夙业岂能逃马麦，穷居赖是惯牛衣。
浊清且复分贤圣，今昨谁能论是非！一段光明君记取，要知无念是真归。
独秀山
李质（唐代）

自有乾坤有此山，青天削出玉孱颜。风云朝夕相摩荡，日月东西互转还。

秀拔重门当北斗，尊居五岭镇南蛮。欲凭高处穷双目，绝顶崚嶒不可攀。
东飞伯劳歌
胡缵宗（明代）

东飞伯劳西飞雀，佳人两两春相约。
长安游子紫霓裳，垂柳飞花空断肠。
墙头桃李争红白，朱甍翠槛谁家宅。
雨余缓辔踏芳辰，急管繁弦无那春。
紫骝嘶入晴烟去，窈窕秦娥隔花语。
庭中珍鸟口号 其一
屈大均（明代）

花里青鸡与锦鸡，青鸾亦共白鹇栖。青鸡顶上丹砂好，来自朱明洞以西。
又次韵闵雨
王十朋（宋代）

长夏蚊蝇倦驱拍，忽得缄封手亲拆。新诗首及民疾苦，更闵鄱亲境无雨。

鄱亲假守仁不熟，作郡端如种焦谷。匈中剩有愁千斛，阖门百指颜公粥。

紫微好善嗤弘汤，眉间和气如时旸。行归廊庙赞化育，善人宜赏淫人殃。
布谷吟
陈造（宋代）

泼袴不容脱，鸟语徒殷勤。
输租质农器，有袴那解新。
官中催科吏如虎，告时趣耕尔能许。
即今春种未入田，安得县胥知愧汝。
卑栖挽喙良易谋，聒聒强任田家忧。
啼时未旦夜不休，班班血痕衔口头。
人将近似测禽语，汝意真解忧农不。
或传悍妻天所怒，姑不可挝渠不顾。
罚为此鸟声曩愆，警世毋为郭家妇。
南方谀佛古到今，人持数珠家梵音。
区区说似一百八，讥诃劝相知何心。
浙风淮俗隔江水，意解禽言乃如此。
苏黄妙句谁嗣之，两地流传并须纪。
世问儒墨纷相攻，巨细彼此臧谷同。
争如痛饮卧长昼，付渠马耳射东风。
答屯田齐员外见赠
宋祁（宋代）

淹卧清漳续畔牢，平时赋笔谢登高。
决科漫欲当三道，作颂何登敌二豪。
久侍经帏惭肉缓，骤歌楼雪觉心劳。
兼金满橐萱忧释，空仰文星在汉曹。
和子瞻戏书伯时画好头赤
黄庭坚（宋代）

李侯画骨不画肉，笔下马生如破竹。
秦驹虽入天仗图，犹恐真龙在空谷。
精神权奇汗沟赤，有头赤乌能逐日。
安得身为汉都护，三十六城看历历。
古意二首送朱鹤皋 其一
陆文圭（元代）

雁荡英英云，孤凤云中吟。风吹五色羽，堕此半水林。

桐花作秋枯，野桑空绿沉。苦葚不致醉，鸮食予何心。

凤兮归去来，岐山有高岑。
续梅花七绝 其一
方一夔（宋代）

松下相逢雪雨乖，人生何必泥形骸。竹篱一醉休惆怅，只么神交自是佳。
和答国镇五绝 其四
欧阳澈（宋代）

学辨痴龙信博哉，风流夷甫更多才。拟联石鼎弥明句，对耸诗肩夜拾煤。
渔父
蒋浩（清代）

雪后初归塞北鸿，荻芽抽碧软东风。收罢钓丝渡湖去，一枝柔橹月明中。
送频迦环魏塘
屠倬（清代）

如此严寒醉莫辞，一船风雪送行诗。狂原无奈悲歌里，贫最难堪钱岁时。

刘宠一钱分未得，林宗隔宿去嫌迟。愁心寄与刀环月，除却梅花少妇知。
题建州富沙门楼安济桥十绝呈太守黄彦发 其四 安济桥五绝
刘弇（宋代）

拥翠拖青得要津，截波仙屐略无尘。借令万鹊填桥巧，何补褰裳一世人。
次韵杨廉夫送僧仲猷归澄江礼敬寺
张雨（元代）

千岁岩头坐两夏，秋来忽梦刀头环。笑别白𤠔辞鹫岭，飞乘赤鲤下仙山。

桂子纷纷向人落，杨柳依依迟子还。子云奇字不易得，只许澄江窥一斑。
书梅福殿壁二首 其一
张乔（唐代）

梅真从羽化，万古是须臾。此地名空在，西山云亦孤。

井痕平野水，坛级上春芜。纵有双飞鹤，年多松已枯。
谒金门·春欲去
施绍莘（明代）

春欲去，如梦一庭空絮。墙里秋千人笑语，花飞撩乱处。
无计可留春住，只有断肠诗句。万种消魂多寄与：斜阳天外树。
句
释居简（宋代）

渔翁不耐寒，重沓著蓑衣。
调笑
晁补之（宋代）

寒天妙姿。银鸾照衫马丝尾。折花正值门前戏。侬笑书空意为谁，分明唐字深心记

心记。好心事。玉刻容颜眉刷翠。杜郎生得真男子。况是东家妖丽。眉尖春恨难凭寄。笑作空中唐字。
临江仙·资善堂中三十载
晏殊（宋代）

资善堂中三十载，旧人多是凋零。与君相见最伤情。一尊如旧，聊且话平生。
此别要知须强饮，雪残风细长亭。待君归觐九重城。帝宸思旧，朝夕奉皇明。
出蔡州
吕南公（宋代）

奉天桥下水汤汤，桥上征人破晓光。秋色稍能禁暑气，客愁终欲害离肠。

遭逢未入千年会，穷苦犹为此日忙。笑杀壶公祠畔路，又随尘土过仙乡。
赠致仕滕庶子先辈（时及第人中最老）
刘禹锡（唐代）

朝服归来昼锦荣，登科记上更无兄。寿觞每使曾孙献，

胜境长无众妓行。矍铄据鞍时骋健，殷勤把酒尚多情。

凌寒却向山阴去，衣绣郎君雪里行。
吴长君七十长歌君大参明卿兄也
王世贞（明代）

昔日杜甫成狂歌，自言四兄巢许伦。虽然龌龊家人语，能使千许传其真。

吴卿今年六十五，汝兄七十貌更古。纵令湖海无拘束，稍袭衣冠傍规矩。

朅来种秫兼种粳，手抄鱼经复酒经。有酒直寻长乐塸，得鱼且泊沧浪亭。

闻道甔甀洞中石，移来半是愚公力。县官第不横索钱，野老何妨且争席。

红颜宣发青方瞳，绿衫朱黻斑斓中。庭前参差几玉树，云表偃蹇双冥鸿。

丈人得之必辞避，愚者是兄贤者弟。但呼尧世洗耳翁，何必要第五之名强骠骑。
酬皇甫冉西陵见寄
灵一（唐代）

西陵潮信满，岛屿没中流。越客依风水，相思南渡头。

寒光生极浦，落日映沧洲。何事扬帆去，空惊海上鸥。
题家毓臣广文鹏云吟稿
郑如兰（清代）

踪迹半天下，烟云一卷中。马群空冀北，鸿爪遍江东。

山贼呼灵运，诗人画放翁。乘槎来海上，光射斗牛宫。
飞来双白鹤
陈叔宝（南北朝）

朔吹已萧瑟，愁云屡合开。玄冬辛苦地，白鹤从风催。

音响已清切，毛羽复残摧。飞来进□□，但为失双回。

傥逢□哙德，当共衔珠来。
水殿采菱歌
鲍溶（唐代）

宫鸦叫赤光，潮声入宫宫影凉。火华啼露卷横塘，

金堤四合宛火扬。美人荷裙芙蓉妆，火荑萦雾棹龙航。

采莲一声歌态长，青丝结眼捕鸳鸯。
西湖偶成
谢隽伯（宋代）

思远楼西平屿东，会昌湖上藕花风。
水亭隔岸湘帘卷，人倚阑干忆谢公。
密直任学士知益州
杨亿（宋代）

玉垒求贤牧，金门辍近臣。
龙荒使传远，鸡省命书新。
殿柱题名久，刀州入梦频。
悬鱼喧旧政，叱驭继芳尘。
珠履平原客，壶浆左蜀人。
北堂牵远念，南诏抚殊邻。
宴榭峨眉雪，歌筵濯锦春。
乐章传辩士，卜肆访逋民。
幕府觞无算，池塘思有神。
知谁预交辟，空羡吐车茵。
沁园春 初夏同徐季重张邑翼朱致一叶九来家躬乙汎舟郭外追晤葛龙仙于攸闻上人精蓝兼送龙仙之西村别业
陈维崧（清代）

半艇晴云，两岸疏花，渚禽唤风。正垣迤江郭，绕篱竹树，零星烟寺，映水帘栊。

棐几明窗，禅床茶磨，天许閒人片刻同。僧厨绿，是豆香乍摘，笋嫩才烘。

何须避世墙东。有无数前游似梦中。记当年漫兴，流连花鸟，平生豪气，傲睨云龙。

能几何时，一寒至此，对坐相看鹤发翁。桃源路，倘渔郎寻到，莫遣云封。
绍兴庚辰余游谢康乐石门与老洪道士痛饮赋诗
陆游（宋代）

爱酒黄冠鬓如雪，石门邂逅一樽同。
悬知久作此山土，愁对画图秋雨中。
和王刑部游仙都观
李覯（宋代）

寻幽西去路非赊，回首红尘事可嗟。
不待鸾骖并鹤驾，便分人世与仙家。
几函道藏金壶墨，一片秋容玉井花。
还似武夷高会日，骨凡犹幸醉流霞。
次韵梁教授
陈造（宋代）

房陵为州乱山锁，雅宜著此衰病身。
勿云蕞尔曹郐下，舞袖莫病脚不伸。
土风疎鬯北通魏，语音劲正西带秦。
入箸卧沙惯割鲜，溜匙云子免荐陈。
发轫淮乡此般礴，两地颇复同真纯。
出处径付无何有，泊乎无营道自亲。
损欲骤觉静胜热，休心宁作艮列广。
声名藉甚梁夫子，相与一笑寂寞滨。
胸次但有云梦泽，衣上不留京洛尘。
宾友固应消鄙吝，妻孥亦解忘贱贫。
衮衮新篇警衰朽，清渊晓吹转漪沦。
顾惭陆沈俗吏行，长须叩户何妨频。
世儒难得诗造妙，汝曹但诧钱通神。
甓社它年访遗老，为君蝇头编旧草。
襄阳蹋蹄歌 三
萧衍（南北朝）

龙马紫金鞍。
翠眊白玉覊。
照耀双阙下。
知是襄阳儿。
蜀州大阅
陆游（宋代）

晓束戎衣一怅然，五年奔走遍穷边。
平生亭障休兵日，惨澹风云阅武天。
戍陇旧游真一梦，渡辽奇事付他年。
刘琨晚抱闻鸡恨，安得英雄共著鞭！
官渡舟行
林占梅（清代）

十里平波碧似油，一帆风好送轻舟。悠然独倚篷窗望，贪看青山不掉头。
依韵和景彝观刑部厅燕侍郎画山水二首
王珪（宋代）

秋曹壁上奇山水，官冷尤将野趣宜。
翠竹忽逢行尽处，白云相伴看多时。
于今绝笔谁还识，当日清吟亦欠诗。
犹喜一来重拂拭，惭无佳句续君辞。
大佛寺观释迦文佛金像题
胡应麟（明代）

峨峨蓟城西，飞观耸百级。金身五千丈，照耀天北极。

画栋糜丹青，雕甍烂朱碧。琪花烨如散，瑶草纷可拾。

耨水清六尘，雪山炯四壁。广座陈香灯，长廊绘粉墨。

优钵梵筵启，伊蒲僧供出。俗染汰欲空，净因了可觅。

香象来医王，天龙护帝释。茫然小宇宙，一怆大雄力。
摸鱼儿 雨
沈岸登（清代）

但庭前、楝花风过，疏疏零落阶砌。朝云未破重帏梦，故作廉纤天气。

春去矣。拚满眼、红酣绿唾留无计。踏青曾几。自挑菜归来，湔裙去后，镇日小门闭。

更慵把，镜槛帘钩挂起。离迷还乱人意。无边烟草天涯路，留却狂夫归骑。

最恨是。辜负了、双鬟小凤钗头腻。谁怜不寐。任午梦将愁，夜篝做冷，听到打窗细。
玉岑
董嗣杲（宋代）

云掩风林万窍号，慧因桥畔息方袍。
秦郎閒濯溪头足，许老清方石上毫。
玉出何年迷草莽，教传异域想波涛。
山门翠拥山岚润，一道光芒月正高。
观邸报感怀
陆游（宋代）

六圣涵濡寿域民，耄年肝胆尚轮囷。
难求壮士白羽箭，且岸先生乌角巾。
幽谷主盟猿鹤社，扁舟自适水云身。
却看长剑空三叹，上蔡临淮奏捷频。
南歌子
曾揆（宋代）

桐叶凉生夜，藕花香满时。几多离思有谁知。遥望盈盈一水、抵天涯。
雨洒征衣泪，月颦分镜眉。相逢又是隔年期。不似画桥归燕、解于飞。
颂古 其三
释道颜（宋代）

海水翻空滚底流，鱼龙虾蟹信沉浮。可怜金色头陀子，直至如今笑未休。
丽人
刘绘（南北朝）

秦姬小字杜兰香，春艳妆成照杏梁。
笑点山樱初摘绛，颦含翠羽半分黄。
飞裙怕看蝉腰折，转扇惊闻凤曲长。
指下慵弹碧玉调，眼前不见侍中郎。
和沈潜诚崔氏园九尾龟
李复（宋代）

天生神物非偶然，此龟不知今几年。
世传一尾直百岁，计应生在晋魏前。
长江不挂豫且网，得来佳处游林泉。
穹然苍甲大如屋，欲负三山翔群仙。
奇宫偶卦天地立，爻昼夐出大易先。
惟昔宁王重为宝。閟藏欲永万世传。
今兹此宝世莫识，但爱金字毛绿鲜。
仰视朝阳俯引气，一闭千息常绵绵。
默然无言观物化，寿比彭钱犹更贤。
阴阳灵变固莫测，时或轻举来巢莲。
木兰花慢（和野渡赋菊）
卫宗武（宋代）

聚林园芳景，尽输韩圃陶篱。任雨虐风饕，露凝霜压，丛木离披。正色幽香不减，与冬兰、并秀结心知。天赋花中名节，不教桃李同时。

清奇。秋后尤宜。浮卉尽、尚芬菲。称处士庭除，先生简册，声续吾伊。便好竹间松下，擅晚芳、长伴岁寒姿。懊恨携樽已晚，明年来把花枝。
读赤壁赋前后二首
文天祥（宋代）

一笑沧波浩浩流，只鸡斗酒更扁舟。
八龙写作诗中案，孤鹤来为梦里游。
杨柳远烟连北府，芦花新月对南楼。
玉仙来往清风夜，还识江山似旧不。
题胡子山林檎坡
白玉蟾（宋代）

洞宾踢碎金葫芦，夜半姮娥下蕊珠。但见满天尽角角，不知春去鬼揶揄。
沧洲白鹭图五首 其五
汪炎昶（宋代）

荷叶浦寒烟漠漠，芦花洲晚雨疏疏。虽然亦有鱼虾志，难把鸬鹚比并渠。
耳顺吟，寄敦诗、梦得
白居易（唐代）

三十四十五欲牵，七十八十百病缠。五十六十却不恶，

恬淡清净心安然。已过爱贪声利后，犹在病羸昏耄前。

未无筋力寻山水，尚有心情听管弦。闲开新酒尝数醆，

醉忆旧诗吟一篇。敦诗梦得且相劝，不用嫌他耳顺年。
初夏游灵鹫冷泉韬光三生石诸胜 其一
汪德容（清代）

遵途越平冈，揽胜憩灵鹫。朱夏一以深，嘉禾郁如绣。

天宇犹清和，微阴蔼岩岫。泚泚碧玉流，风渝漾晴縠。

爱此清且冷，尘土一涤漱。飞泉乱人语，空翠滴衫袖。

悠然遗世情，遂去款云构。
晚泊长芦有怀历阳金陵朋好
贺铸（宋代）

犀照亭边两橹催，凤栖台下片帆开。
龙盘虎踞行远矣，牛渚鸡笼安在哉。
无端鞍马三年役，有意蓴鲈异日来。
樽洒故人谁待我，故应风月尚徘徊。
西太一宫楼
王安石（宋代）

草际芙蕖零落，水边杨柳攲斜。日暮炊烟孤起，不知鱼网谁家。
缺题
于若瀛（明代）

黄花应不插朱门，自合移根老瓦盆。露委烟斜看不足，呼儿长夜倒芳尊。
句 其三十七
张舜民（宋代）

玉尺锋棱耸，银槽样度窊。月中亡桂实，雨里得天葩。
伊尹墓
范成大（宋代）

三尺黄垆直棘边，此心终古享皇天。
汲书猥述流传妄，剖击嗟无咎单篇。
逍遥咏
宋太宗（宋代）

世界诸方圣，如同在眼前。
其於通要妙，便见理深玄。
法教穷难尽，周知本自然。
信诚含万象，秘隐口亲宣。
句
陶弼（宋代）

终约夜舟乘月去，苍梧云底望长安。
送客归京
白居易（唐代）

水陆四千里，何时归到秦？
舟辞三峡雨，马入九衢尘。
有酒留行客，无书寄贵人。
唯凭远传语，好在曲江春。
中说
刘克庄（宋代）

先业归犹在，遗经读未终。
岂无门弟子，私谥作文中。
青玉案 寿赵方塘学士五月五日
程文海（元代）

昌阳初荐长生醑。又好日、逢重五。绿鬓神仙家玉署。每年今日，彩鸾齐驾，排日欢初度。今年天上恩荣异。道寿也、还他富。细葛香罗难比数。醺醺醉了，卿卿一笑，巧结同心缕。
南乡子 新晴夜起见月
何振岱（清代）

帘雨乍无声。敛尽残寒始肯晴。单袷风光年少意，轻盈。

入梦依然照眼明。

睡近四更醒。花影离离月半庭。好景孤游成底趣，余生。

虚负当时爱夜名。
琅琊王歌辞·新买五尺刀
佚名（南北朝）

新买五尺刀，悬著中梁柱。
一日三摩挲，剧于十五女。
琅琊复琅琊，琅琊大道王。
阳春二三月，单衫绣裲裆。
山行
赵立（宋代）

爱杀潇湘境，山行知几重。
风清秋思重，云淡晓阴浓。
隔水时呼艇，经崖自策筇。
岩扃聊问讯，把酒欠从容。
钱塘怀古题仙源云仍家谱
赵则荣（明代）

自是东迁染路尘，鲁论谁识旧君臣。龙飞凤舞山如旧，国破家君恨莫伸。

潮水不来风正冷，梅花吹落韵偏新。巍巍白塔胡僧醉，一卷金经奉紫宸。
村乐
黄敏求（宋代）

刈尽稻云荞再雪，捣空粒玉粟仍金。
已偿一饱知无欠，围坐青灯语夜深。
次韵张进彦见寄二首
王之道（宋代）

鼻息齁齁尽日眠，从他儿辈竞嘲边。
那么问对成中说，自得逍遥喜风篇。
雪里书来檐噪鹊，灯前诗就鼎凝烟。
中郎去后人难继，漫诧柯亭富笛椽。
送蔡敬夫司马转饷关西
邓云霄（明代）

折柳都门惜解携，仙郎转饷出关西。使星气压边烽息，行幰睛关塞草齐。

野戌万花迎客笑，荒屯独鸟向人啼。羡君乘传当春日，处处香坭待马蹄。
辞众颂
释了證（宋代）

来时本无，去亦非有。珍重诸人，月明清昼。
市桥间竹鸡声
钱时（宋代）

泥滑滑，向谁语，
山南山北幽林裹。一朝笼入闹廛中，
犹自千声万声不知止。尔勿呼，
人憎汝。
忆金陵三首
王安石（宋代）

追思陈迹故难忘，翠木苍藤水一方。
闻说精庐今更好，好随残汴理归艎。
读传灯录示诸子
苏辙（宋代）

大鼎知难一手扛，此心已自十年降。
旧存古镜磨无力，近喜三更月到窗。
早岁文章真自累，一生忧患信难双。
从今父子俱清净，共说无生或似庞。
酬王六霁后书怀见示
张九龄（唐代）

云雨俱行罢，江天已洞开。炎氛霁后灭，边绪望中来。

作骥君垂耳，为鱼我曝鳃。更怜湘水赋，还是洛阳才。
促促歌
刘崧（元代）

弹刀作歌声促促，深林雀子黄鹯肉。红船打泊大江心，口唱山前团阵曲。

短襦尽著妇人衣，彯缨如血凌风飞。自矜主将重骁勇，扶醉当筵骑马归。

水营小军旧推奖，昨日新升万夫长。掠地还牵农父牛，杀人更请官中赏。

帐前歌舞日纷纷，坐看隔江羊犬群。传说山前多警报，无人说着大将军。
和魏衍三日二首
陈师道（宋代）

林花女颊红，春水瓜头绿。
步蹇我三休，来同君一足。
苦嗟所历小，不尽千里目。
暮景向昏鸦，归涂取修竹。
次韵胡邦衡衡阳县瑞竹堂
王庭圭（宋代）

墙里围脩竹，竹间开草堂。经春多夜雨，入夏长新篁。

节抱幽人操，风敲明月珰。孤根元独立，并干两争长。

影落龙蛇动，清移枕簟凉。门常对衡岳，气足傲羲皇。

日射玲珑色，林疏琐碎光。双茎非别种，异物出时方。

海峤名虽久，湖海迹愈彰。行当卧龙起，天为见珍祥。
送赵一叔江西漕赴召三首
赵蕃（宋代）

两载皇华使，江湖得少宽。
见皆儒雅录，闻绝惠文弹。
内外有轻重，言行无易难。
春秋贤者责，倾耳向长安。
攀乡引
曹勋（宋代）

铸神鼎兮荆之阳，鼎成兮宾帝乡。
君乘乡兮乡高翔，臣攀乡兮乡髯短。
乡髯短，接君之衣兮，
臣不敢以手挽。君弃臣兮臣将畴依，
臣恸哭兮君不知。君不知兮可奈何，
风雨惨惨兮荆山之阿。
与卢员外象过崔处士兴宗林亭
王维（唐代）

绿树重阴盖四邻，青苔日厚自无尘。
科头箕踞长松下，白眼看他世上人。
对琴酒
白居易（唐代）

西窗明且暖，晚坐卷书帷。琴匣拂开后，酒瓶添满时。

角尊白螺醆，玉轸黄金徽。未及弹与酌，相对已依依。

泠泠秋泉韵，贮在龙凤池。油油春云心，一杯可致之。

自古有琴酒，得此味者稀。只因康与籍，及我三心知。
周公朝诸侯于明堂赋
谢观（唐代）

赫赫明堂，居国之阳。巍峨特立，镇压殊方。所镇施一人政令所镇朝万国侯王。面室有三，总数惟九。间太庙于正位，处太室于中溜。启闭乎三十六户，罗列乎七十二牖。左个右个，为季孟之交分；上圆下方，法天地之奇偶。时也六年之初，孟春之首。有截而至，无胫而走。将欲交正于成王之命，所镇立辟于周公之手。洞入闼镇临八极，辟四门而来万有。所司备班品于庭除，执事肃文物于前后。及夫诸位散设，三公最崇。当中阶而列位，与群臣而不同。诸侯东阶之东，西面而北上；诸伯西阶之西，东面而相向。诸子应门之东而鹗立，诸男应门之西而鹤望。戎夷金木之户外，蛮狄水火而位配。九采外屏之右镇成列，四塞外屏之左而遥对。朱干玉戚，森耸镇相参；龙杨（疑）豹韬，抑扬而相偝。肃肃沉沉，峦崇壑深。烟收而卿士齐列，日出而天颜始临。戴冕旒镇当轩，见八纮稽颡。负斧扆而南面，知万国归心。于是锵金石，扬律吕。动埙篪，摇敔。俨若思而山立，悄不言而雁序。一拜一起，岳抃而齐倾；舞之蹈之，雷屯而复举。俄而翠华转，仙仗回。恩覃率土，化溢九垓。合蛮貊而毕至，尽梯航镇爰来。彼禹有太室，武作灵台，曷与此而同哉！
刘秀才宅对弈
欧阳修（宋代）

乌巷招邀谢墅中，紫囊香佩更临风。
尘惊野火遥知猎，目送云临但听鸿。
六著比犀鸣博胜，百娇柘矢捧壶空。
解衣对子欢何极，玉井移阴下翠桐。
咏西湖十洲 雪汀
刘珵（宋代）

六出花轻巧剪裁，瑶林玉砌映南台。冰澌四面寒光合，疑有飞仙月下来。
憎吏行
陈藻（宋代）

人逢胥吏面，唾欲捣其胸。
伤哉彼何罪，造化生蛇虫。
田宅世无彼，妻孥腹屡空。
人家词讼起，踊跃时命通。
天性本怀恶，煎熬仍怕穷。
得钱即欢喜，道理那能公。
州府珍宝馈，县官筵席供。
吏贓黥且死，州县多宽容。
三尺既虚设，民冤诉高穹。
高穹不垂耳，官吏屋俱丰。
呈杨方叔
姜特立（宋代）

老丑慵看镜，清狂爱作诗。
虽酬真得侣，衰白亦相宜。
招陈几叟小饮
李纲（宋代）

开樽欲约玉川子，致鲤先遣长须奴。春时海燕光涎涎，风暖城乌尾毕逋。

幸有异书并古字，可无白饭与青刍。虚堂隐几共谈笑，应信今吾非故吾。
送隋孝廉之官桐庐
郑獬（宋代）

万乘君王曾降诏，敝裘瘦马入咸秦。
太平策略三千字，天下英咸二十人。
自合乘时攀日月，如何随众走风尘。
桐庐主簿官虽小，百里之间亦有民。
十日宴江渎亭
宋祁（宋代）

节去欢犹在，宾来赏更延。
悠扬初短日，凄紧乍寒天。
霁沼元非初，秋花自少妍。
蚁留新献酎，蕙续不残烟。
戏鰋冲馀藻，游龟避折莲。
流芳真可惜，从此遂凋年。
范致政挽词
楼钥（宋代）

义侠久无迹，吾乡见此翁。
紫微欣税驾，飞将许同功。
银茜联恩渥，金兰蔼义风。
虽增嬴博恨，犹喜桂成丛。
洪泽守闸和二十二弟韵
晁说之（宋代）

小舟洪泽叹嗟余，欲说人间孰得如。
蝙蝠倒悬徒颉颃，猕猴徐步谩趑趄。
岁穷云际行求雁，日暮溪头坐羡鱼。
何处长风万里浪，龙盘鳌拚蜃楼居。
烟波观月示客
张镃（宋代）

半年殊少夜间来，湖上今宵绝点埃。人老纵教过百岁，月圆难保看千回。

舒眉酒饮休辞满，冲口诗成不待催。自有一般堪乐处，却言山水近亭台。
晚春题远上人南亭
孟浩然（唐代）

给园支遁隐，虚寂养身和。春晚群木秀，间关黄鸟歌。

林栖居士竹，池养右军鹅。炎月北窗下，清风期再过。
北风行
释文珦（宋代）

北风凛凛生祁寒，阴云万里何{上雨下漫}{上雨下漫}，
{木尽槁叶尽丹。日月迅駃犹飞湍，
人间光景亦易殚。离家不如在家安，
胡为夫君乃游般。自古共嗟行咱难，
摧轮折轴良可叹。客中忧绪常万端，
何当对面同歌欢。愿得此身生羽翰，
与君相逐同鸳鸯。有怀未遂宁容宽，
耿耿不寐遥夜阑。孤鸿求匹声嘶酸，
使我感物摧心肝。
东门外观刈熟，民间租米船相衔入门，喜作二
范成大（宋代）

菊莎杞棘爂无烟，日日文书横索钱。
今日甬东官况好，东津门外看租船。
赠处士林逋
龚宗元（宋代）

高蹈遗尘蜕，含华傲素园。
璜溪频下钓，惠帐不惊猿。
养浩时清啸，忘机只寓言。
几回生蝶翅，明月在西轩。
春江花月夜
诸葛颖（隋代）

张帆渡柳浦，结缆隐梅洲。月色含江树，花影覆船楼。
南川别墅四首 其四
林光（明代）

勒马斜阳渡汉川，风波回首信天缘。身随蜀相躬耕后，心出羲爻未画前。

玉粒香粳添日膳，草茵松榻饱宵眠。儿曹更祝公强健，尽道今年胜旧年。
九月一日舟次雍邱次翟静叔韵
赵鼎臣（宋代）

砌下蛩声日夜催，秋之为气信悲哉。西风不送愁归去，白发能悲老到来。

涸辙久知吾有命，壮图今见子方开。相宽更辱新诗句，川上难忘逝者哀。
次韵感春五首 其二
黄庭坚（宋代）

张侯脱朝衣，儿褐多纯绿。闻道无米舂，煮朮学辟谷。

官吏但索钱，诏书哀茕独。东方九尺长，不得侏儒禄。

屋中声鹅雁，日暮搅心曲。穷巷无桃李，缊袍非春服。

我吟白驹诗，知君在空谷。
雪夜
查元称（清代）

朔风吹彤云，寒色一庭满。霏霏六出花，作瑞协璚琯。

镫火忽已夕，重阴日苦短。香压萱花冷，春入梅魂暖。

幽人感岁晏，悄然坐孤馆。平生松竹心，雅宜冰雪盥。

谁令歌阳春，坐见如音罕。山中独高卧，苦忆联吟伴。

夜来江湖梦，晨钟忽催断。聊当酌桂酒，酹此白玉碗。

薰炉炳明烛，妙曲听缓缓。醉揽黑貂裘，苍茫吹翠管。
思归叹
石崇（魏晋）

登城隅兮临长江。
极望无涯兮思填胸。
鱼瀺灂兮鸟缤翻。
泽雉游凫兮戏中园。
秋风厉兮鸿鴈征。
蟋蟀嘈嘈兮晨夜鸣。
落叶飘兮枯枝竦。
百草零落兮覆畦垄。
时光逝兮年易尽。
感彼岁暮兮怅自愍。
廓羁旅兮滞野都。
愿御北风兮忽归徂。
惟金石兮幽且清。
林郁茂兮芳卉盈。
玄泉流兮萦丘阜。
阁馆萧寥兮荫丛柳。
吹长笛兮弹五弦。
高歌凌云兮乐余年。
舒篇卷兮与圣谈。
释冕投绂兮希聃。
超逍遥兮绝尘埃。
福亦不至兮祸不来。
满庭芳慢
范致虚（宋代）

紫禁寒轻，瑶津冰泮，丽月光射千门。万年枝上，甘露惹祥氛。北阙华灯预赏，嬉游盛、丝管纷纷。东风峭，雪残梅瘦，烟锁凤城春。

风光何处好，彩山万仞，宝炬凌云。尽欢陪舜乐，喜赞尧仁。天子千秋万岁，征招宴、宰府师臣。君恩重，年年此夜，长祝本嘉辰。
拟古十九首 其十六 凛凛岁云暮
姚光虞（明代）

霜雪载道路，鸿雁鸣声悲。游子万里去，越在天之涯。

北风何凄凄，远道寒无衣。尺书久不来，日夕怀音徽。

冉冉芳岁徂，行客无还期。不惜岁月迈，所忧华发滋。

独宿空房中，思君久徘徊。明月照绮窗，疏灯鉴重帏。

寤言长相思，涕下不可挥。离忧千万端，卑怀君讵知。
夜坐弹琴有感二首呈圣俞 其一
欧阳修（宋代）

吾爱陶靖节，有琴常自随。无弦人莫听，此乐有谁知。

君子笃自信，众人喜随时。其中苟有得，外物竟何为。

寄谢伯牙子，何须钟子期。
入剡 其二
杜堮（清代）

东船与西舫，橹声如秋鸿。对面不得语，回帆各趁风。
题御画写字图帝立书文忠师在后
曾习经（清代）

一代君臣礼数殊，飘摇风雨有深居。汉家画意谁知得，隐见明堂负扆图。
送秦德久守安丰
周紫芝（宋代）

师行朔野不记年，两淮千里无炊烟。君王偃革似建武，始遣循吏来安边。

今日安丰非故垒，夜闻夷歌隔淮水。况当两国不交兵，高堑深沟岂须尔。

朝不鸣刁夜灭烽，吉语上闻天自喜。但令南亩栖馀粮，尽驱流冗归故乡。

会见今年八九月，处处枣红梨子黄。四郊无兵门有戟，淮上山青淮水碧。

樽前一曲柳枝歌，酿酒击鲜公燕客。
百丈山
许仲蔚（宋代）

势擎霄汉直，根截乱山兼。云叶闲铺地，烟煤润洒尖。

远疑题塞雁，高欲篆秋蟾。倒泻长江水，陶泓未足沾。
赠安邑簿伍彬归隐
路振（宋代）

考终秋鬓白，归隐旧峰前。
庭树鸟频啄，山房人尚眠。
寒岩落桂子，野水过茶烟。
已结劳生念，虔心向竺干。
下铁礓岭望秦川晚宿九谷
李复（宋代）

六月登垄如登天，腾夷铁礓须判年。过险欲涉渭水渡，快眼喜见秦州川。

溪塍青秧下白鹭，驿亭秀木含疏烟。投鞭清盥且展簟，明日去酌北流泉。
风流子
葛立方（宋代）

细草芳南苑，东风里、赢得一身闲。见花朵绣田，柳丝络岸，沼冰方泮，山雪初残。又还是，陇头春信动，梅蕊入征鞍。月里暗香，水边疏影，淡妆宜瘦，玉骨禁寒。

泛金溪上好，开幽户、聊面翠麓云湾。知道醉吟堪老，名利难关。算书帏意懒，宦涂游倦，旧时习气，惟有跻攀。拟待杖藜花底，直到春阑。
登清吹台再别良倩
伍瑞隆（明代）

别意写不尽，登高再送君。寂莫一分手，秋风吹白云。
训蒙绝句 参前倚衡
朱熹（宋代）

理随心见不曾离，苟有斯心便在兹。果似有形君信否，用心熟后自能知。
无题
舒岳祥（宋代）

绿树阴中春雨过，乳鸦声里晓寒生。
纸衾木枕清如水，暗想山城又杀更。
杂诗七首
曹植（两汉）

高台多悲风，朝日照北林。
之子在万里，江湖逈且深。
方舟安可极，离思故难任。
孤鴈飞南游，过庭长哀吟。
翘思慕远人，愿欲托遗音。
形影忽不见，翩翩伤我心。

转蓬离本根，飘飖随长风。
何意回飚举，吹我入云中。
高高上无极，天路安可穷。
类此游客子，捐躯远从戎。
毛褐不掩形，薇藿常不充。
去去莫复道，沉忧令人老。

西北有织妇，绮缟何缤纷。
明晨秉机杼，日昃不成文。
太息终长夜，悲啸入青云。
妾身守空闺，良人行从军。
自期三年归，今已历九春。
飞鸟遶树翔，噭噭鸣索羣。
愿为南流景，驰光见我君。

南国有佳人，容华若桃李。
朝游江北岸，夕宿潇湘沚。
时俗薄朱颜，谁为发皓齿。
俯仰岁将暮，荣曜难久恃。

仆夫早严驾，吾行将远游。
远游欲何之，吴国为我仇。
将骋万里涂，东路安足由。
江介多悲风，淮泗驰急流。
愿欲一轻济，惜哉无方舟。
闲居非吾志，甘心赴国忧。

飞观百余尺，临牖御棂轩。
远望周千里，朝夕见平原。
烈士多悲心，小人偷自闲。
国雠亮不塞，甘心思丧元。
拊剑西南望，思欲赴太山。
弦急悲声发，聆我慷慨言。

揽衣出中闺，逍遥步两楹。
闲房何寂寞，绿草被阶庭。
空室自生风，百鸟翩南征。
春思安可忘，忧戚与我幷。
佳人在远遁，妾身单且茕。
欢会难再遇，芝兰不重荣。
人皆弃旧爱，君岂若平生。
寄松为女萝，依水如浮萍。
赍身奉衿带，朝夕不堕倾。
倘终顾盻恩，永副我中情。
梦中
方岳（宋代）

树擎晚色柔枝碧，兔睡晴香老月寒。
自滴玉蜍秋满袖，轻云片片泊阑干。
木上人久游归宗赠之二首 其二
释德洪（宋代）

携诗过我亦翛然，百孔寒光坏衲穿。日与庐山对酬酢，故应妙语嚼芳鲜。
题李氏敬聚堂
家铉翁（宋代）

闻君出宰山水县，家教所推民俗淳。
田里定知耕逊畔，市廛安得讼分人。
水调歌头 游北山同亭彦赋，赠草堂主人
曹尔堪（清代）

有客复有客，相约问林泉。忽逢清晓急雨，酿就插秧天。

风底楝华吹尽，池畔荷花未放，莎岸刺吴船。奇石堪呼丈，野史自编年。

题咏处，墨似漆，笔如椽。名贤多少佳句，遗迹至今传。

十八公符松萝，九万里，宽鹏运不换囗囗囗。曝背南轩日，销夏北窗眠。
过丹阳晤九逵
黄伸（清代）

大江何浩渺，数载间情亲。别梦西泠月，愁心北固春。

山川争待我，衣食尚随人。不尽班荆意，相看各怆神。
送黄柑与彦孚二首 其二
谢薖（宋代）

手拆奇苞遗细君，更思特送逸堂人。甘寒定可锦绣口，看吐新诗泣鬼神。
杂记十首
刘克庄（宋代）

至郭陪清语，留衣示别情。
奈何凤翔骨，不得宪宗迎。
雨霁
郭祥正（宋代）

今朝晴日照柴扉，即看轻云捲翠微。燕子有情归旧栋，柳条牵翠拂征衣。

故乡书信何时到，瘴地烟岚此处稀。白酒一杯聊强饮，物情人事恐相违。
燕京暮春歌
靳学颜（明代）

三月杨花满御沟，可怜春色亦东流。
行人不用多惆怅，鹈渼年年唤白头。
偈颂六十八首
释法薰（宋代）

春光冉冉，春日迟迟。
春风包裹，上下四维。
黄莺声在柳阴西，此意明明说向谁。
寄九江陶子骏通直
郭祥正（宋代）

家住庐山脚，堂开佚老名。清朝知止足，白发慰平生。

日月归千载，乾坤付一觥。曾逢金马客，唤作小渊明。
赏春
姚合（唐代）

闲人只是爱春光，迎得春来喜欲狂。
买酒怕迟教走马， 看花嫌远自移床。
娇莺语足方离树，戏蝶飞高始过墙。
颠倒醉眠三数日，人间百事不思量。
将睡四首
杨万里（宋代）

老夫岂不眠，只是眠未得。
若到睡思来，华胥是谁国。
幽院早春
柳中庸（唐代）

草短花初拆，苔青柳半黄。隔帘春雨细，高枕晓莺长。

无事含闲梦，多情识异香。欲寻苏小小，何处觅钱塘。
西江月（木芙蓉）
谢逸（宋代）

晓艳最便清露，晚红偏怯斜阳。移根栽近菊花傍。蜀锦翻成新样。

坐客联挥玉尘，歌词细琢琼章。从今故事记溪堂。岁岁携壶共赏。
禽言
周紫芝（宋代）

婆饼焦云穰穰，麦穗黄。
婆饼欲焦新麦香，今年麦熟不敢尝，斗量车载倾囷仓，化作三军马上粮。
跋分定录
薛季宣（宋代）

人生红树花，一谢乃其分。春风尽摇荡，刚恨分庭粪。

先贤尚龙豢，缺月何灰晕。譬如陌上尘，要是非关运。

何丘示无朕，子路穷斯愠。此理未容言，呼儿课天问。
偶箴
范成大（宋代）

情知万法本来空，犹复将心奉八风。
逆顺境来欣戚变，咄哉谁是主人翁？
寄宇文相公二首
洪皓（宋代）

秦师围已急，楚国救人阑。
食客腹空饱，先生心独寒。
奉盘从遽定，按剑叱难安。
存赵舌三寸，何须折镆干。
仁宗皇帝挽诗十首
文同（宋代）

绪业承三圣，规模盛一王。
朝廷周礼乐，庠序汉文章。
殊俗皆归往，蒸民尽乐康。
帝功如此大，宜享寿无疆。
和季弟韵二十首
刘克庄（宋代）

群书烟海眩弥茫，一念毫厘判圣狂。
煽宠艳诗多狎客，漏名直笔几牙郎。
同时待诏馀枚叟，何处山人似李唐。
老矣自筹身世事，不将卦气问京房。
句
李畋（宋代）

沃心甘蔗冷，烧眼刺桐繁。
除夜
王禹称（宋代）

四十强而仕，礼文可遵守。筮仕已十年，明朝三十九。

自知得禄已，左宦诚宜有。年虽过潘岳，未为全白首。

贫犹胜墨子，黔突聊供口。若比张辟彊，吾甘为老丑。

若比太公望，吾方为少秀。任从新岁来，且献高堂寿。

更解金貂冠，多贳商山酒。
送翰林庶吉士许启衷南归
程敏政（明代）

许君青云彦，进学来玉堂。居然五色毫，掉鞅翰墨场。

何缘忽抱恙，荏苒六月强。云有二老亲，鬓发惊沧浪。

恨无千里鹄，载我天南翔。沥恳夜具疏，顿首陈明光。

迩来得赐告，暂返闽中乡。官舟趣行李，禁柳摇初黄。

相别城东门，立语春风长。巍巍紫阳山，渺渺云谷庄。

就中吾与子，共致一瓣香。子行日已远，山川郁相望。

仰止圣谟在，莫遣心田荒。家庆乐无巳，人穷安可忘。

芸窗迟子归，寻源漱其芳。一水绕屋流，双柏凌空苍。

平生四方志，及此歌明良。
次秘丞李希声新省韵
曾几（宋代）

吾皇德泽小沧溟，倒载干戈不用刑。
天以图书效河洛，人如兰玉秀阶庭。
石渠尽日蓬山影，金殿凌虚帝座星。
从此崇文三万卷，权舆甲部圣师经。
武昌刘长卿先生见访与谈啖河鲀鲙残作
王世贞（明代）

问余何事忽轩渠，乐府刘生意气余。垂老数行游侠传，居平一气绝交书。

时清不救鮿生窘，事往那论剑术疏。偶为海王输俊味，对君犹忆武昌鱼。
龙山送客二首
杨万里（宋代）

念念还乡未得还，偶因送客到龙山。
分明认得西归路，只是回车却入关。
题独学老人遗像 其二 图为王椒畦补景像无款识仅有外签「先祖琢堂公像」为印士所得嘱题
张鸿（唐代）

幕中词客沈三白，老去诗篇士礼居。嘉道风流已天上，残碑曾洗状元书。
题茶山（在宜兴）
杜牧（唐代）

山实东吴秀，茶称瑞草魁。剖符虽俗吏，修贡亦仙才。

溪尽停蛮棹，旗张卓翠苔。柳村穿窈窕，松涧渡喧豗.

等级云峰峻，宽平洞府开。拂天闻笑语，特地见楼台。

泉嫩黄金涌，牙香紫璧裁。拜章期沃日，轻骑疾奔雷。

舞袖岚侵涧，歌声谷答回。磬音藏叶鸟，雪艳照潭梅。

好是全家到，兼为奉诏来。树阴香作帐，花径落成堆。

景物残三月，登临怆一杯。重游难自克，俯首入尘埃。
虞美人（咏古）
李弥逊（宋代）

上阳迟日千门锁。花外流莺过。一番春去又经秋。惟有深宫明月、照人愁。

暗中白发随芳草。却恨容颜好。更无魂梦到昭阳。肠断一双飞燕、在雕梁。
莺出谷
刘庄物（唐代）

幸因辞旧谷，从此及芳晨。欲语如调舌，初飞似畏人。

风调归影便，日暖吐声频。翔集知无阻，联绵贵有因。

喜迁乔木近，宁厌对花新。堪念微禽意，关关也爱春。
发锦沙村
崔颢（唐代）

北上途未半，南行岁已阑。孤舟下建德，江水入新安。

海近山常雨，谿深地早寒。行行泊不可，须及子陵滩。
九日小连城登高
郑孝胥（清代）

峰罗四野翠成堆，溪绕边州去又回。云树苍苍收百里，洞天郁郁起孤台。

登临始觉清秋入，怀抱端须浊酒开。玉洞连城隔年事，可堪还此共徘徊。
双头牡丹
孔平仲（宋代）

牡丹意态已无穷，况是连房斗浅红。晓色竞开双萼上，春光分占一枝中。

娥英窈窕临湘浦，姊妹轻盈倚汉宫。只为多娇便相妒，芳心相隔不相同。
次韵张直阁水仙花二首
项安世（宋代）

贝阙珠宫日月长，青鸾白凤恣翱翔。
试烦钟子传琴操，莫向田郎问国香。
风里翠鬟慵整顿，月中幽恨自凄凉。
鸥波万倾情何限，未羡春花占洛阳。
真宗告乡六首
真宗（宋代）

于昭列圣，休德清明。
威灵如在，享于克诚。
报劲厚载，声芒惟精。
归格饮至，礼备乐成。
新居六咏·竹林隐居
陈文蔚（宋代）

无才济苍生，竹林远棲遁。
中有圣人书。饭蔬自无闷。
中秋日泛湖杂诗 其十六
邹浩（宋代）

滥巾文会出重城，把笔时为蚯蚓鸣。日暮归来理章句，低头惭愧楮先生。
秋怀
李若水（宋代）

风高天宇寒，朝来几鸿过。
长铗诉新怀，短檠续旧课。
霜梧触阶棱，铿然警痴坐。
吾发半已白，功名况么麽。
梦中得四绝句醒后祇记其一
易蘩（清代）

庭花倚月落无声，澹澹秋云夜气清。一点诗心无管束，随风化作万松鸣。
初至象郡 其四
李格非（宋代）

居近城南楼，步月时散策。小市早收灯，空山晚吹笛。

儿呼翁可归，恐我意惨戚。从来坚道念，老去倦形役。

天其卒相予，休以南荒谪。宴坐及此时，聊观鼻端白。
草堂
周端朝（宋代）

上林不花一水净，游鱼姿媚翻寒景。
钓蓑风冷天欲霜，惟有白寒双对影。
北邻白帻南乌巾，暮鸦共集无行人。
草堂老翁唤不醒，孤照野梅消息新。
七夕
武衍（宋代）

金鍼插竝玉搔头，月落河倾尚倚楼。
细认双星还自感，别离同是一般愁。
和寄王谓夫
赵希逢（宋代）

才智当於缓急观，孤忠岂原效逢干。
几多长技当施错，千万和谋莫主韩。
便好多方收俊杰，忍教左衽溷衣冠。
直须扫穴犁庭后，放马山阳脚始酸。
次韵知微无外石门相会
释慧空（宋代）

铁牛插翅快於鹘，石虎抬头惊倒人。
笑把方山轻捩转，几多游子失关津。
汴上行
孔平仲（宋代）

芳草连坡挂柳绵，春风卷地落榆钱。时光解与行人别，若有离情应泫然。
送贵溪尉周懿文
宋庠（宋代）

津亭理櫂拂朝霞，试补东溪县道赊。
旅突倦供樵客桂，官符贪及戍时瓜。
蟾生海岸空弦湿，天倚山城一盖斜。
岁晚私书无惮数，轻邮不禁岭头花。
山窝适兴
何梦桂（宋代）

剩得閒身镇自怜，更怜閒占此山泉。
满阶碧草客稀到，半榻白云人对眠。
窗影枝摇知雀踏，壁痕苔湿认蜗涎。
日长静看辛夷树，落尽閒花忘宿缘。
诚斋三用韵因更和呈以坚顾临之约
张镃（宋代）

不比先贤傲竹林，鸣驺许过径蓬深。瑰词走送惊联璧，钝思追酬漫注金。

岩底幽人矜社瓮，闺中幼妇感秋砧。何如醉袖淋漓墨，一笑人间百虑沉。
会稽三贤祠诗 悯孝庙
王十朋（宋代）

我昔尝读黄绢碑，长叹越国无男儿。孰知种山山下水，千载有此一段奇。

呜呼哀哉蔡孝子，风烈远过恢与羁。乃翁白首困缧绁，半年不脱儿心悲。

请身荷械代父罪，或甘黥涅居军麾。况遇兵兴击叛卒，身先矢石死不辞。

当时非无贤太守，孝子抱志终不施。人间无路可赴诉，投命河伯祈天知。

自为铭志及讼牒，欲愬以魂赎以尸。精哀意切语不怨，孝与忠厚俱天资。

临河更效结缨死，颠沛于礼曾无亏。父脱累囚子愿毕，身在九泉甘若饴。

名闻九重获旌表，赐庙悯孝风华夷。胡为祠宇乃如许，一间破屋河之湄。

未闻设诔有度尚，绝妙更欠邯郸词。我来赞幕钦孝烈，顾瞻庙猊成吁嘻。

他年太史作佳传，愿于纸尾书吾诗。
题郭元二公画壁
萨都剌（元代）

两山出没如虎头，争奇角怪不肯休。一山如龙入云去，一山化作长江流。

崚嶒相雄不相下，欲向人间索高价。尘中有客语如狂，龙者可先江者亚。

一笑上马归醉眠，曲生使我多妄言。酒醒忽记夜来语，先者姓郭亚者元。
闻金銮坡获隽书寄铁峰
缪公恩（清代）

故人拔帜已先登，我念君犹未共升。运笔天机真烂漫，立言风度最端凝。

莫云造化能为幻，所信文章自有凭。六月北溟看暂息，行将九万待云鹏。
金蕉叶·行思坐忆
袁去华（宋代）

行思坐忆。知他是、怎生过日。烦恼无、千万亿。诮将做饭吃。旧日轻怜痛惜。却如今、怨深恨极。不觉长吁叹息。便直恁下得。
题郑大惠诗卷
叶适（宋代）

忆从草庐赴邻炊，涩雪搅筵糟涌糜。
要当醺酣活肤腠，不许雕刻妨肝脾。
何年儿孙锦绷裂，金涂门扉玉为切。
吟中得眼万象通，浪吹狂歌总休歇。
两家至今住连墙，读书闻鸡夜相将。
经明先入韦平室，句好还升李杜堂。
昌甫携儿侄载酒来送分韵得房字
韩淲（宋代）

春寺不寻芳，诗翁作醉乡。花香空夹径，草细恰通房。

僧固枯禅寂，人非好句忙。出城惟怕晚，冉冉趁斜阳。
西江月（正月四日和建宁陈安行舍人，时被召）
辛弃疾（宋代）

风月亭危致爽，管弦声脆休催。主人只是旧时怀。锦瑟旁边须醉。

玉殿何须侬去，沙堤只要公来。看看红药又翻阶。趁取西湖春会。
七夕有感
陆圻（明代）

万里晴云淡素秋，海天东望更生愁。黄姑鳷鹊通斜汉，明月婵娟照戍楼。

剖核谁当来阿母，吹笙何路问浮丘？可怜携手阑干泪，空拟归来尚黑头。
诗偈 其一七一
庞蕴（唐代）

世人重珍宝，我贵刹那静。金多乱人心，静见真如性。

性空法亦空，十八绝行踪。但自心无碍，何愁神不通。
水阁
秦瀛（清代）

欲雨不成雨，凉阴生四围。溪云浮阁动，沙鸟入门飞。

身世此无事，乾坤聊息机。渔歌传别浦，柳外一船归。
赋未见君子忧心靡乐八韵寄李载
黄庭坚（宋代）

白雪非众听，夜光忌暗投。
古来不识察，浪自生百忧。
三月楚国泪，千年郢中楼。
无因杭一苇，浊水拍天流。
读何斯举黄州秋居杂咏次其韵
陆游（宋代）

全家寄舴艋，结茅非始谋，江市得烟蓑，不博千金裘。
道散俗日薄，老聃出衰周。
治身去健羡，如稼必去蟊。
吾身一隙尘，斯世一客邮。
君能通其说，生死真浮休。
将有远游示舍弟美叔
李佳（清代）

行行远离别，手足诉悲辛。万里吾为客，三年汝养亲。

仓皇忧世乱，少小际家贫。淮海春波绿，相期寄尺鳞。
春梦谣
吴惟信（宋代）

销金帐掩水沉烟，髻滑金钗落枕边。魂梦不知春已去，误随蝴蝶过秋千。
舟中夜坐
白居易（唐代）

潭边霁后多清景，桥下凉来足好风。

秋鹤一双船一只，夜深相伴月明中。
偕郭侗伯周立之郭筱麓登中原高台
郑孝胥（清代）

渐没楼台海气荒，倚阑犹及送残阳。碧云合处灯初上，秋思来时袂已凉。

攀塔嘂天天亦醉，促弦鸣夜夜非长。人间那得安心地，才信人间是异乡。
绝句九首
张耒（宋代）

老去不禁茶力悍，两瓯破尽五更眠。
月团三百真魔物，欲乞当垆当酒钱。
暴雨
刘敞（宋代）

山晚云雾合，江秋风雨多。
冯夷何事舞，楚水忽翻波。
黯黯夕阳尽，翩翩暮鸟过。
轻舟送两桨，闻唱石城歌。
陈坤奇耕读轩
王褒（两汉）

汤汤北溪流，渺渺绿洲远。烟火隔疏篱，牛羊牧长阪。

我屋日绸缪，我土日耕垦。耒耜有时閒，简编可舒卷。

清晨望东皋，回首西山晚。甫田带经锄，细雨倚书饭。

聊思教子孙，末俗笑予蹇。簪组非所荣，古道在务本。